A szőlő aranyszínű sárgaságot okozó betegség (*Grapevine flavescence dorée phytoplasma)* (a továbbiakban: fitoplazma fertőzés) a szőlő egyik legveszélyesebb, zárlati státuszú (karantén) kórokozója. Megjelenése a magyar szőlőtermesztés és a borászati ágazat számára súlyos fenyegetést, fokozott kockázatot és komoly veszélyhelyzetet jelent. A fitoplazma fertőzés által érintett szőlőtőkét ki kell vágni, meg kell semmisíteni, a fertőzés következtében a szőlőtőkék terméshozama 20-50%-kal csökkenhet, a beteg növények száma évente megtízszereződhet. A fitoplazma fertőzés elleni védekezéshez az azt terjesztő vektor, a *Scaphoideus titanus* (továbbiakban: amerikai szőlőkabóca) gyérítésének kivételével jelenleg nem áll rendelkezésre megfelelő eljárás. A fitoplazma fertőzés felszámolása és járványos továbbterjedésének a megelőzése céljából *a növényegészségügyi feladatok végrehajtásának részletes szabályairól szóló 7/2001. (I. 16.) FVM rendelet* 7. számú mellékletének 1.4.1.2. pontja kötelezően végrehajtandó intézkedéseket ír elő a hatóságok által körülhatárolt, fitoplazma fertőzéssel érintett szőlőültetvényeken, valamint országos szinten a szőlő szaporítóanyag termő területeken. A tárca a 2016. évtől kezdődően támogatást kíván nyújtani a szőlőtermelőknek növényvédőszeres kezelések végrehajtásához a leginkább veszélyeztetett mintegy 31 700 hektár nagyságú magyarországi szőlőültetvényen.